Broj: 711-I-750-M-125/22-02-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dine Blaževića, općinskog načelnika Općine Ribnik, za davanjem mišljenja Povjerenstva,** na 163. sjednici održanoj dana 09. ožujka 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da trgovačko društvo čiji je suvlasnik obveznik Dino Blažević, općinski načelnik Općine Ribnik, obavlja poslovnu djelatnost u prostorima u vlasništvu Općine Ribnik, budući da predmetna Općina nije sudjelovala u sklapanju ugovora o zakupu s navedenim trgovačkim društvom, a ugovor s istim sklopilo je Dobrovoljno vatrogasno društvo Ribnik, s kojim je nastao poslovni odnos.**
2. **Povjerenstvo ukazuje obvezniku da ukoliko ima 5% ili više udjela u vlasništvu trgovačkog društva, sukladno članku 20. stavku 1. ZSSI-a, navedeno društvo ne može stupiti u poslovni odnos s Općinom Ribnik u kojoj obveznik obnaša dužnost. Ukoliko obveznik ima manje od 5% poslovnih udjela u trgovačkom društvu isti se dužan, sukladno članku 9. stavku 1. i 2. ZSSI-a, izuzeti od svakog, pa i posrednog oblika sudjelovanja u nastanku poslovnih odnosa Općine Ribnik s navedenim trgovačkim društvom te deklarirati činjenicu suvlasništva Općinskom vijeću Općine Ribnik i javnosti putem službenih stranica Općine Ribnik.**

Obrazloženje

Zahtjev za davanjem mišljenja Povjerenstva podnio je obveznik Dino Blažević, općinski načelnik Općine Ribnik. U Povjerenstvu zahtjev je zaprimljen 28. veljače 2022. pod poslovnim brojem 711-U-3333-M-125/22-01-1, povodom kojeg se vodi predmet broj M-125/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Dino Blažević općinski načelnik Općine Ribnik od 20. svibnja 2021.g. Slijedom navedenog, obveznik Dino Blažević, dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je prostor u vlasništvu Općine Ribnik, na temelju Prijedloga Općine Ribnik od 2. svibnja 2012. i Odluke od 12. travnja 2012. KLASA: 406-01/10-01/01, predan na korištenje i upravljanje u korist Dobrovoljnog vatrogasnog društva Ribnik (, u daljnjem tekstu: DVD Ribnik) te da je pravo korištenja i upravljanja u korist DVD-a Ribnik donio prethodni općinski načelnik. Nadalje, obveznik navodi da je u siječnju 2022. DVD Ribnik proveo javni poziv (putem kojeg je želio dati u najam određeni prostor u cjelokupnoj zgradi) na koji se prijavilo trgovačko društvo u kojem je obveznik suvlasnik i da je isto društvo dobilo navedeni prostor u najam, prema odluci Upravnog odbora DVD-a Ribnik, između dva potencijalna ponuđača. Obveznik navodi da je prostor predan na upravljanje i na korištenje DVD-u Ribnik 2012.g., kada je dužnost načelnika obavljao Željko Car, te kada je obveznik bio maloljetnik, slijedom čega nije imao nikakav utjecaj na tu odluku. Napominje da na Javni poziv te odluku Upravnog odbora DVD Ribnik također nije mogao utjecati, budući da ne obnaša nikakvu dužnost u DVD-u, niti se nalazi se nalazi u odborima navedenog DVD-a. Naime, ističe kako je u Općini Ribnik, koja ima oko 350 stanovnika, potrebno podržati inicijativu tvrtki koje oživljavaju ruralne krajeve, deficitarnima s prostorima za obnašanje bilo kakve djelatnosti. Stoga obveznik postavlja upit nalazi li se kao suvlasnik trgovačkog društva u sukobu interesa i može li predmetno trgovačko društvo obavljati djelatnost u navedenom prostoru te mora li on istupiti iz društva.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ističe kako se u slučaju davanja u zakup poslovnog prostora u vlasništvu Općine Ribnik ne radi o poslovnom odnosu između poslovnog subjekta u vlasništvu obveznika i tijela u kojem obveznik obnaša dužnost, budući da je poslovni odnos zasnovan između Upravnog odbora Dobrovoljnog vatrogasnog društva Ribnik i trgovačkog društva u kojem je obveznik suvlasnik.

Isto tako, u konkretnom slučaju obveznik nije sudjelovao niti u poslovnom odnosu između Općine Ribnik i DVD-a Ribnik kojim je istom DVD-u dano pravo korištenja i upravljanja navedenom nekretninom, a budući da u trenutku tog poslovnog odnosa obveznik nije bio općinski načelnik, već je štoviše bio maloljetan.

Slijedom navedenog, sukladno odredbama ZSSI-a nema zapreke da trgovačko društvo u kojem je obveznik suvlasnik sklopi ugovor o zakupu s DVD-om Ribnik.

Povjerenstvo, međutim ukazuje obvezniku da, ukoliko u predmetnom trgovačkom društvu ima 5% ili više vlasničkih udjela, navedeno trgovačko društvo ne može poslovati s Općinom Ribnik, niti smije biti član zajednice ponuditelja ili podisporučitelj u tom poslovnom odnosu.

Ukoliko pak obveznik ima manje od 5% udjela u vlasništvu navedenog trgovačkog društva, isto može poslovati s Općinom Ribnik, međutim, Povjerenstvo ukazuje obvezniku da se u tom slučaju, sukladno članku 9. stavku 1. i 2. ZSSI-a, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog oblika sudjelovanja o nastanku takvog poslovnog odnosa te da u toj situaciji deklarira činjenicu suvlasništva Općinskom vijeću Općine Ribnik i javnosti putem službenih stranica Općine Ribnik.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dino Blažević, elektronička dostava
2. Objava na internetskoj stranici Povjerenstva
3. Pismohrana